God i givim Holi Spirit long yumi bilong soim olsem Em i bin pasim yumi long Krais.
Planti manmeri ol i no save, tasol yumi save – yumi save long plen bilong God. Yumi save olsem, God bai bungim olgeta samting bilong heven wantaim ol samting bilong dispela graun na Em bai kamapim wanpela nupela samting. Em bai kamapim wanpela nupela komyuniti we olgeta manmeri bilong dispela nupela komyuniti wantaim olgeta samting bai i stap aninit long wanpela gutpela hetman, Jisas Krais.
Na nem bilong dispela nupela komyuniti God i wok long kamapim em i sios. Dispela nupela komyuniti God i wok long kamapim nau, na bihain Em bai bungim, em i sios bilong God.
Na husat bai i stap insait long dispela nupela komyuniti? Yumi save pinis olsem, God yet, long bipo, taim dispela graun i no kamap yet, Em i bin makim na pikim husat bai i stap insait long dispela nupela komyuniti bilong Em. God yet i makim na pikim ol wanwan manmeri na pasim ol long Krais bilong kamapim dispela nupela komyuniti bilong Em. God i bihainim amamas na laik bilong Em yet na Em i makim na pikim ol wanwan manmeri bilong dispela nupela komyuniti bilong Em.
Em olsem na, tasol, ating sampela bilong yumi i ken i pret liklik long dispela tok. Yu save, yumi bin toktok planti long hau God yet i save makim na pikim husat bai i stap insait long dispela nupela samting God i wok long kamapim. Olsem na, ating sampela bilong yumi ken i tingim olsem, “God i bin makim na pikim mi o nogat? Hau na bai mi save long dispela? Hau na bai mi ken i save, God i bin pikim mi o Em i no bin pikim mi?”
Nau bai yumi skelim dispela samting. Long lain 13 aposel Pol i tokaut long 3-pela samting, na dispela 3-pela samting i ken helpim yu skelim ol dispela. Na fes tok Pol i tokaut long em i olsem….
1. Manmeri God i bin makim ol i save harim trupela tok bilong God.
Lukim lain 13. “Na yupela tu i pas long ol dispela samting bilong Krais taim yupela i harim tok i tru tumas. Dispela tok i tru tumas em i gutnius i tokaut long wok God i mekim long Krais bilong sevim yupela.”
Yu save, olgeta manmeri God i bin makim na pikim bilong ol dispela samting bilong Krais, bilong dispela nupela komyuniti bilong Krais, ol bai harim trupela tok bilong God. Ol bai harim trupela tok bilong God na ol bai klia olsem dispela tok i tru tumas.
Aposel Pol i no minim olsem, ol i harim nating tasol. Nogat. Em i minim olsem ol bai harim na ol bai klia olsem dispela tok i trupela gutnius bilong God. Ol bai klia olsem, dispela gutnius i tokaut long olgeta wok God yet i bin mekim long dai bilong Jisas em i trupela trupela tok bilong God.
Bai mi stori long wanpela man na nem bilong em Jon. Bipo, Jon i pas long ol sampela lotu nabaut. Na taim ol man i sanap na autim tok, orait Jon i tingim olsem man i autim tok bilong God. Na man yet i save tokim Jon olsem, “Mi autim gutnius bilong God.” Jon i bin harim na em i tingim olsem, “Em nau, mi harim tok bilong God.”
Tasol, taim trupela tok bilong God i kamap long ples, taim trupela gutnius bilong Krais i kamap, dispela trupela gutnius i tokaut long olgeta wok God yet i bin mekim long dai bilong Pikinini bilong Em, taim dispela trupela toktok i kamap, em nau, tingting bilong Jon i senis olgeta na Jon i tanim het na tok, “Nau tasol mi harim trupela tok bilong God.” Nau Jon i save tok olsem, “Bipo, taim mi stap nabaut long kainkain lotu mi no bin harim trupela tok bilong God. Tasol nau mi harim.”
Jon i harim trupela gutnius i tokaut long feitful wok bilong Jisas long diwai kros, na em i tanim bel na em i bilipim na trastim dispela gutnius na em i bihainim Jisas.
Yu save? Ol manmeri God i bin makim long bipo, ol bai harim trupela gutnius bilong God na ol bai save olsem, dispela trupela gutnius em i tru tumas, na ol bai bilipim na trastim feitful wok bilong Jisas na bihainim Em.
God i bin makim na pikim ol wanwan manmeri longtaim pinis, na em ol dispela manmeri bai i stap insait long trupela sios bilong God, insait long nupela komyuniti bilong God. God i wok nau long kisim dispela manmeri Em i bin makim i kam insait long dispela nupela komyuniti bilong Em. Tasol…..
God i mekim wanem na Em i kisim ol manmeri Em i bin makim i kam insait long sios bilong Em?
Yu tingim. God i save yusim trupela gutnius bilong Em bilong kisim ol i kam insait. God i no save yusim narapela samting. Nogat tru. Em i yusim trupela gutnius, dispela trupela gutnius i tokaut long olgeta samting God i bin mekim long dai bilong Jisas, God i yusim dispela trupela gutnius bilong kisim ol manmeri Em bin makim i kam insait long nupela komyuniti bilong Em.
Harim wanpela toktok aposel Pol i bin mekim long Rom 10:13-15. Em i tok,
“Olgeta manmeri i singaut long BIKPELA bai kisim laip.” Tasol, hau na bai ol i singaut long BIKPELA sapos ol i no bilipim na trastim Em? Na hau na bai ol i bilipim na trastim Em sapos ol i no bin harim tok bilong Em? Na hau na bai ol i harim tok bilong Em sapos wanpela man i no bin autim tok long ol? Na hau na bai wanpela man i autim tok long ol sapos BIKPELA i no bin salim em i go bilong autim tok long ol? Buk bilong God i mekim dispela tok, “Lek bilong ol man i kam autim gutnius i naispela tru!”
God i save yusim trupela gutnius bilong Em yet bilong kamapim trupela bilip long ol manmeri Em i bin makim. Pol i tok, “Hau na bai ol i bilipim na trastim Em sapos ol i no bin harim tok bilong Em? Na hau na bai ol i harim tok bilong Em sapos wanpela man i no bin autim tok long ol.” Long rot bilong harim tok bilong BIKPELA, long rot bilong harim trupela gutnius bilong God, bai ol manmeri God i bin makim i tanim bel na bilipim na trastim na bihainim Jisas na i kam insait long nupela komyuniti bilong God.
God i save yusim dispela trupela gutnius bilong bringim ol dispela manmeri Em i bin makim, i kam insait long dispela nupela komyuniti bilong Em, insait long sios bilong Em.
Na tu, yu lukim, God i save yusim yumi, yumi i kam insait pinis, long karim dispela trupela gutnius bilong Em i go long ol manmeri bai ol narapela manmeri God i bin makim long bipo i ken i harim na bilip na kam insait long nupela komyuniti bilong God wantaim yumi.
Yumi no save husat God i bin makim. Sapos ol sampela manmeri i harim trupela gutnius na ol i tanim bel na bilipim na trastim dispela trupela gutnius, orait long dispela taim yumi ken i save olsem, God i bin makim ol. Tasol, i gat sampela i no kam insait yet na ol dispela manmeri yumi no save long ol. Olsem na, yumi mas tromoi trupela gutnius bilong God i go long olgeta manmeri na bai ol manmeri God i bin makim i ken i harim na kam insait long dispela nupela komyuniti bilong God na kisim olgeta blesim bilong God wantaim yumi.
Yumi mas tromoi trupela gutnius, dispela trupela gutnius i tokaut long olgeta samting God i bin mekim long dai bilong Jisas, na bai ol manmeri God i bin makim i ken i harim na kam insait. Sapos yumi autim tok bilong yumi yet, o sapos yumi autim ol samting long tingting bilong yumi yet, o sapos yumi autim giaman gutnius, orait yumi westim taim bikos ol manmeri God i bin makim ol i no inap harim dispela samting. Nogat. Ol bai harim trupela gutnius i tokaut long olgeta samting God yet i bin mekim long dai bilong Jisas Krais. Yumi mas autim dispela kain toktok.
Olsem na, maski grisim ol manmeri long ol sampela samting. Trupela gutnius bilong God tasol bai bringim ol manmeri God i bin makim i kam insait long trupela sios bilong Em.
Long dispela as tasol, mi no bin kam na kamapim haus sik na skul na bikpela haus lotu na mekim ol kain samting olsem. Nogat. Mi save olsem, trupela gutnius bilong God tasol bai bringim ol manmeri God i bin makim i kam insait long trupela sios bilong God. Olsem na, mi bin pultaim long autim trupela gutnius bilong God tasol.
Na yumi i kam insait pinis, yumi tu yumi mas mekim olsem. Taim yu toktok wantaim ol sampela prens bilong yu o long ol sampela manmeri long hauslain bilong yu, God i ken i yusim dispela trupela gutnius bilong bringim ol sampela manmeri God i bin makim pinis i kam insait long trupela komyuniti bilong Em wantaim yu. Taim yumi tokim ol long trupela gutnius bilong God, bai God i yusim dispela trupela gutnius bilong bringim ol sampela manmeri Em i bin makim i kam insait long trupela sios bilong Em.
Olgeta manmeri God i bin makim na pikim bilong ol dispela samting bilong Krais, bilong dispela nupela komyuniti bilong Krais, ol bai harim trupela tok bilong God. Ol bai harim trupela tok bilong God na ol bai klia olsem dispela tok i tru tumas.
Orait, em wanpela samting. Narapela samting i olsem…..
2. Manmeri God i bin makim bai bilipim na trastim trupela tok bilong God.
Lukim lain 13 gen. “…………Na taim yupela bilip…..” Yu save, ol i harim trupela tok bilong God na ol i klia olsem dispela tok i trupela gutnius bilong God, na taim ol i harim ol i tanim bel na bilipim na trastim dispela trupela tok bilong God.
Lukim Aposel 13:48. Aposel Pol wantaim Barnabas i stap long taun Antiok na tupela i autim trupela tok bilong God. Lukim lain 48.
“Na taim ol Jentail manmeri i harim tok bilong tupela (Pol na Barnabas), ol i amamas na i tok, ‘Tok bilong BIKPELA i gutpela tru.’ Na ol manmeri God i bin makim bilong kisim laip i stap oltaim oltaim, ol dispela manmeri i bilip.”
Ol manmeri God i bin makim bilong kisim nupela laip, ol i bin harim trupela gutnius Pol i bin autim, na ol i bilipim na trastim dispela trupela gutnius. Planti manmeri i kam i stap na ol i harim trupela gutnius Pol na Barnabas i autim. Na namel long ol dispela manmeri sampela manmeri God i bin makim long bipo, taim dispela graun i no kamap yet, i stap. Ol i stap, na taim Pol i autim trupela tok bilong God ol dispela manmeri i harim na ol i tanim bel na bilipim na trastim na bihainim.
Lukim Aposel 16:13-15. Harim stori bilong Pol na Sailas na Timoti taim ol i kamap long taun Filipai…..
13 Na long de Sabat mipela i go autsait long banis bilong taun na mipela go daun long wanpela wara. Mipela tingim olsem, ol manmeri i gat ples bilong prea long dispela hap. Na sampela meri i bung i stap na mipela sindaun na autim tok long ol. 14 Na wanpela meri bilong taun Taiataira i sindaun na i harim tok bilong mipela, nem bilong em Lidia. Em i wok bisnis long ol purpel laplap, na em save lotu long God. Na BIKPELA i opim bel bilong Lidia bilong Lidia i ken i kisim dispela tok Pol i autim. 15 Na taim Lidia wantaim ol femili bilong em i kisim baptais, em i tokim mipela olsem, “Sapos yupela tingim olsem mi kisim trupela bilip long BIKPELA, orait plis yupela kam na i stap long haus bilong mi.” Na em i strong tumas na mipela i go stap wantaim em.
Na yu tingim. Long bipo, taim dispela graun i no kamap yet, God i bin makim na pikim Lidia o nogat? Yes, God i bin makim na pikim Lidia. Hau na yumi ken i save?
Yumi ken i save bikos Lidia i bin harim trupela gutnius Pol i bin autim na BIKPELA Em i opim bel bilong em na em i bilipim na trastim ol dispela samting God i bin wokim long dai bilong Jisas. Em i bilipim dispela gutnius i tokaut long olgeta samting God i bin wokim long dai bilong Jisas bilong sevim em. Em i harim na em i klia olsem dispela tok i tru tumas, na em i bilipim na trastim dispela tok. Em i bilipim na trastim ol dispela wok God i bin mekim long dai bilong Jisas. Em i bilipim na trastim feitful wok bilong Jisas long diwai kros.
Mi no save long yu, tasol mi save long mi. Bipo, mi no bin harim trupela gutnius bilong God na mi no save long wanem samting God i bin mekim long dai bilong Jisas. Bipo mi bin i stap tasol long misin pasin na laip bilong mi no senis liklik. Tasol, bihain God i bin bringim trupela gutnius bilong Em i kam long mi, na mi harim na mi tingim olsem, “Dispela tok i tru tumas.” Na taim mi harim, orait God i opim bel bilong mi na mi bilipim na trastim dispela trupela gutnius bilong God.
Na God i wokim olsem long yu o nogat? Sapos God i wokim olsem long yu, orait yu ken i save olsem, bipo tru God i bin makim yu na pasim yu long Jisas, bai Jisas i mekim yu stretpela long ai bilong God na God i kisim bek yu.
Manmeri God i bin makim bai harim trupela tok bilong God. Na manmeri God i bin makim bai bilipim trupela tok bilong God.
Orait, yumi skelim tupela samting pinis. Namba 3 samting em i olsem……
3. Manmeri God i bin makim God i bin givim Holi Spirit long ol.
Lukim lain 13 gen. “Na taim yupela bilip God i givim wanpela mak long yupela bilong soim olsem Em i bin pasim yupela long Krais.”
Yu tingim. Long wanem as yu harim trupela tok bilong God? Na long wanem as yu tingim dispela gutnius i tokaut long olgeta wok God bin mekim em i trupela gutnius bilong God? Long wanem as yu bilipim na trastim dispela trupela tok bilong God? Long wanem as laip bilong yu em i senis na yu tanim bel na bilipim na trastim trupela gutnius bilong God?
Yu tingim Efesus 2:1. Yumi dai pinis long olgeta samting long sait bilong God. Hanlek bilong yumi i save wok, tasol long sait bilong olgeta samting bilong God yumi no gat laip.
Olsem na, hau na yu harim trupela tok bilong God? Hau na yu klia olsem dispela gutnius i tokaut long olgeta wok God i bin mekim long dai bilong Jisas em i trupela gutnius bilong God? Hau na yu bin tanim bel na bilipim na trastim ol dispela wok God i bin mekim long dai bilong Jisas? Sapos yu no gat laip, orait hau na yu bin harim na bilipim trupela gutnius bilong God?
Yu bin harim na bilipim bikos God i bin givim Holi Spirit long yu na Em i stap insait long yu. Yu save, ol dispela samting em i hanmak bilong Holi Spirit. Lukim Jon 16:13. Jisas i bin tokim ol disaipel bilong Em na Em i tok,
“….taim Spirit bilong tok i tru olgeta Em i kam, bai Em i stiaim yupela i go long olgeta tok i tru.”
Yu save? Sapos yu bilipim na trastim feitful wok bilong Jisas na yu bihainim Em, orait yu mas save olsem, Em i Holi Spirit i bin stiaim tingting bilong yu i go long olgeta trupela gutnius bilong God. Em i Holi Spirit i bin opim bel bilong yu na yu bilip long trupela gutnius bilong God. Ol dispela em i hanmak bilong Holi Spirit. Em i Holi Spirit i bin senisim yu na yu tanim bel na bilipim na trastim trupela gutnius bilong God.
Sampela manmeri i bilipim na trastim ol narapela gutnius i no trupela gutnius bilong God. Yu save, ol sampela lotu i autim tok olsem, “Yu yet yu mas i stap stretpela manmeri na bai Jisas i kisim bek yu.” Sampela i tok olsem, “Sapos yu lukautim Sabat o yu kisim baptais o yu kaikaim Lordsapa o yu mekim ol gutpela misin pasin, orait Jisas i ken i lukim ol dispela pasin bilong yu na kisim bek yu long ol dispela samting.”
Tasol, dispela tok bilong ol i no wankain olsem gutnius bilong God i tokaut long olgeta samting God yet i bin mekim bilong kisim bek ol manmeri Em i bin makim. Olsem na, ol i autim giaman gutnius tasol – ol i autim tok i no tru. (Aposel Pol i bin mekim wankain tok long Galesia 1:6-10. Yu yet yu lukim na skelim.)
Olsem na, planti manmeri ol i bilipim na trastim ol dispela giaman gutnius bilong ol sampela lotu na ol i tingim olsem Holi Spirit i stap long ol. Tasol nogat. Holi Spirit Em i Spirit bilong olgeta tok i tru. Olsem na, Em bai stiaim ol manmeri God i bin makim i go long tok i tru tasol. Em i no inap stiaim ol sampela manmeri i go long tok i no tru na long ol kain kain misin pasin tasol. Nogat. Wok bilong Holi Spirit Em i bilong opim ai na ia na bel bilong ol dispela manmeri God i bin makim bai ol i harim na bilipim na trastim trupela gutnius i tokaut long olgeta samting God i bin mekim long dai bilong Jisas.
Olsem na, sapos yu bin harim na bilipim na trastim trupela gutnius bilong God, orait yu ken i klia olsem, God bin givim Holi Spirit long yu. Na Em i mekim olsem bikos long bipo taim dispela graun i no kamap yet, Em i bin makim na pikim yu.
Las toktok.
Na bai yumi mekim wanem? Bai yumi litimapim nem bilong dispela God i bikpela na gutpela tumas. Ol dispela wok Em i wok God i bin mekim “long stat tu pinis”.
Olsem na, larim tingting bilong yu i pulap olgeta long olgeta samting bilong dispela gutpela God. Pulimapim tingting bilong yu long olgeta samting dispela gutpela gutpela God i bin mekim long dai bilong Jisas. Pulimapim tingting bilong yu long ol dispela samting, na yu litimapim nem bilong God wantaim BIKPELA Jisas Krais.
Em tasol.
tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn